6. โครงการดำเนินงานในอนาคต

  กลุ่มบริษัทมีความมุ่งมั่นที่จะรักษาความเป็นผู้นำของธุรกิจบันเทิงของประเทศและพัฒนาธุรกิจด้านบันเทิงและสันทนาการให้มีมาตราฐานเทียบเท่าในระดับสากล
  เพื่อให้ได้บรรลุถึงเป้าหมายดังกล่าว บริษัทจึงมีโครงการดำเนินงานในอนาคต ดังนี้

-   ธุรกิจเพลง

  กลุ่มบริษัทมีแผนที่จะปรับโครงสร้าง
  และจัดรูปแบบการดำเนินธุรกิจในส่วนของธุรกิจเพลงซึ่งเป็นธุรกิจหลักของกลุ่มบริษัท
  โดยมีเป้าหมายเพื่อสร้างรายได้จากธุรกิจอื่นที่เกียงข้องกับธุรกิจเพลงที่กำลังเติบโตอย่างชัดเจน
  (Diversification) โดยจะแบ่งเป็น 5 กลุ่มธุรกิจหลักได้แก่

  1. RECORDING BUSINESS: มุ่งเน้นการสร้างสรรค์ ผลงานเพลงที่มีความหลากหลาย
  ครอบคลุมทุกกลุ่มเป้าหมาย เพื่อใช้เป็นฐานสำหรับการเติบโตของธุรกิจอื่นที่เกี่ยวข้องในอนาคต
  รวมทั้งการขยายช่องทางการจัดจำหน่าย
  เพื่อให้สินค้าของกลุ่มบริษัทสามารถเข้าถึงผู้บริโภคได้อย่างทั่วถึงที่สุด
  โดยปัจจุบันได้อยู่ในระหว่างการเจรจากับพันธมิตรทางธุรกิจที่มีศักยภาพในการเป็นผู้จัดจำหน่ายเพื่อศึกษาถึงความเป็นไปได้
  นอกจากนี้กลุ่มบริษัทได้เป็นผู้ริเริ่มใช้หน่วยขายเคลื่อนที่ (Mobile Sale Unit)
  เพื่อรุกเข้าหาผู้บริโภคโดยตรง ซึ่งถือเป็น proactive approach
  ที่ประสบผลสำเร็จเป็นอย่างดี

  2. SHOW BUSINESS: มุ่งเน้นการสร้างผลกำไรจากการจัดคอนเสิร์ตและการแสดงเพิ่มขึ้น
  ซึ่งจากในอดีตอาจถูกมองว่าเป็นเพียงหนึ่งในเครื่องมือที่ใช้ในการออกอัลบั้มเพลงเท่านั้น
  แต่จากการเติบโตของรายได้จากการจัดคอนเสิร์ตในปี 2546 ที่ผ่านมาซึ่งสูงถึงร้อยละ 132
  สามารถเป็นสิ่งยืนยันได้อย่างดีถึงศักยภาพในการเติบโตของธุรกิจนี้
  กลุ่มบริษัทจึงมีโครงการที่จะเพิ่มจำนวนการจัดคอนเสิร์ตและการแสดงเพิ่มขึ้น
  ไม่ว่าจะเป็นคอนเสิร์ตแบบเต็มรูปแบบ หรือคอนเสิร์ตเล็กๆ ที่จะมี theme แตกต่างกันไป
  โดยจะมีการร่วมมือกับพันธมิตรทางธุรกิจที่มีความชำนาญ และฝีมือเป็นที่ยอมรับเช่น กลุ่ม นินจา
  รีเทิร์น หรือ บริษัท เอวี จำกัด

  3. ARTIST MANAGEMENT: มุ่งเน้นการสร้างมูลค่าเพิ่มจากศิลปินของบริษัท
  โดยที่นอกเหนือจากการออกอัลบั้มเพลง หรืองานแสดงตามปกติแล้ว ศิลปินที่มีความสามารถ
  และเป็นที่นิยมของกลุ่มบริษัทเหล่านี้ยังสามารถสร้างมูลค่าเพิ่มให้แก่กลุ่มบริษัทได้หลายช่องทาง
  อาทิเช่น การจัดการแสดงร่วมกับหน่วยงานราชการ หรือสปอนเซอร์ เป็นต้น

  4. GRAMMY INTELLECTUAL PROPERTY:
  มุ่งเน้นการใช้ประโยชน์จากทรัพย์สินทางปัญญาของกลุ่มบริษัท โดยเฉพาะผลงานเพลงกว่า
  10,000 เพลงที่ถูกเก็บไว้ใน Music Library ของกลุ่มบริษัท
  ผ่านทางการจัดเก็บค่าลิขสิทธิ์จากผู้ประกอบการต่างๆ
  จากการนำผลงานเพลงของกลุ่มบริษัทไปใช้ในทางการค้า
  เช่นการจัดเก็บค่าลิขสิทธิ์จากผู้ประกอบการคาราโอเกะ ซึ่งในปี 2546
  ที่ผ่านมารายได้จากส่วนนี้มีอัตราการเติบโตที่สูงถึงร้อยละ 140.5 ซึ่งจากศักยภาพที่ชัดเจน
  กลุ่มบริษัทจึงมีโครงการที่จะขยายฐาน และประเภทของการจัดเก็บค่าลิขสิทธิ์ให้มากยิ่งขึ้น

  5. e-BUSINESS: จากการเล็งเห็นถึงแนวโน้มการเติบโตของธุรกิจ Mobile and Internet
  Contents ซึ่งปัจจุบันดูแลโดยหน่วยธุรกิจอินเทอร์เน็ต โดยเฉพาะในส่วนของรายได้ที่ได้รับจาก
  Digital Contents ต่างๆ เช่นการดาวน์โหลดเสียงเพลงเรียกเข้าโทรศัพท์มือถือ (Ring
  Tones) ที่ได้รับความนิยมจากกลุ่มลูกค้าเป้าหมายที่เป็นผู้ใช้โทรศัพท์มือถือมาโดยตลอด.
  กลุ่มบริษัทจึงมีโครงการที่จะพัฒนาแอพลิเคชั่นใหม่ๆ
  บนโทรศัพท์มือถือเพิ่มขึ้นโดยการใช้ประโยชน์อย่างเต็มที่จาก content
  ทางด้านบันเทิงของกลุ่มบริษัทที่มีอยู่อย่างมากมาย ซึ่งจะไม่จำกัดอยู่แค่เพียง Ring Tones Logo
  หรือ Picture Message เท่านั้นแต่จะเป็นการนำเสนอ content ที่หลากหลาย และแปลกใหม่
  เช่น การได้รับข่าวสารล่าสุดจากศิลปินคนโปรด ข่าวคราวกิจกรรมต่างๆ
  ชมการถ่ายทอดสดคอนเสิร์ตผ่านมือถือ ดาวน์โหลดเกมอินเทอร์แอ็คทีฟ
  และยังรวมถึงการขยายความร่วมมือกับพันธมิตรทางธุรกิจเพิ่มขึ้นเพื่อให้ Digital Content
  ของกลุ่มบริษัทสามารถเข้าถึงกลุ่มผู้บริโภคเป้าหมายได้อย่างทั่วถึง

-   ธุรกิจภาพยนตร์

  จากการเติบโตของอุสาหกรรมภาพยนตร์ของประเทศในช่วง 2 ปีที่ผ่านมา
  ซึ่งมีภาพยนตร์ไทยที่สามารถทำรายได้ตั้งแต่ 50 ล้านบาทจนถึง เกิน 100
  ล้านบาทขึ้นไปหลายเรื่องด้วยกัน อาทิเช่น ภาพยนตร์เรื่อง แฟนฉัน ของกลุ่มบริษัท
  หรืภาพยนตร์เรื่อง องค์บาก
  ของกลุ่มสหมงคลฟิลม์ที่สามารถทำรายได้จากการฉายในประเทศได้เกินกว่า 100 ล้านบาท
  ซึ่งจากปรากฏการณ์ดังกล่าวทำให้กลุ่มบริษัทเล็งเห็นถึงโอกาสในการเติบโตของธุรกิจภาพยนตร์ในอนาคต
  จึงมีโครงการที่จะเสริมสร้างความแข็งแกร่งให้แก่ธุรกิจภาพยนตร์
  โดยนอกเหนือจากการรวบรวมบุคลากรที่มีความรู้ ความสามารถแล้ว
  กลุ่มบริษัทยังมีโครงการที่จะสร้างความร่วมมือกับพันธมิตรทางธุรกิจที่มีความชำนาญ
  และมีชื่อเสียงเป็นที่ยอมรับในวงการทั้งในด้านการผลิต และการจัดจำหน่าย
  โดยมีเป้าหมายที่จะยกระดับมาตรฐานของภาพยนตร์ไทยให้เป็นที่ยอมรับในระดับนานาชาติ
  จากการนำภาพยนตร์ไทยไปฉายยังต่างประเทศ
  รวมถึงการร่วมมือกับพันธมิตรทางธุรกิจเพื่อนำภาพยนตร์จากต่างประเทศเข้ามาฉายในประเทศไทยเช่นกัน

-   ธุรกิจสื่อ

  ธุรกิจวิทยุ: กลุ่มบริษัทมีโครงการที่จะเพิ่มจำนวนสถานีวิทยุเพิ่มขึ้นจากที่มีอยู่ในปัจจุบัน 6 สถานี
  เพื่อเพิ่มส่วนแบ่งทางการตลาด
  และเพื่อให้เกิดความหลากหลายสำหรับผู้ฟังซึ่งปัจจุบันมีรสนิยมในการฟังเพลงที่หลากหลายเช่นกัน

  ธุรกิจโทรทัศน์:
  จากการเปลี่ยนแปลงโครงสร้างของอุตสาหกรรมโทรทัศน์ของประเทศในช่วงที่ผ่านมา
  โดยสถานีโทรทัศน์ต่างๆ ล้วนมีความต้องการรายการที่มีคุณภาพ
  และดึงดูดผู้บริโภคเพิ่มขึ้นจึงทำให้เกิดการสร้างพันธมิตรทางธุรกิจระหว่างสถานีโทรทัศน์
  และผู้ผลิตรายการเพิ่มขึ้น
  อย่างเช่นในกรณีของกลุ่มบริษัทที่ได้เวลาออกอากาศเพิ่มขึ้นจากสถานีโทรทัศน์ช่อง 3 เพิ่มขึ้นอีก 4
  ชั่วโมง 45 นาทีต่อสัปดาห์ และในช่องอื่นๆ เช่นกัน
  ซึ่งจากการเล็งเห็นถึงทิศทางการเติบโตของธุรกิจ กลุ่มบริษัทจึงมีโครงการที่จะเพิ่มจำนวน
  และความหลากหลายของรายการโทรทัศน์เพิ่มขึ้นโดยการขยายความร่วมมือระหว่างกลุ่มบริษัทและผู้ผลิตรายการโทรทัศน์ในระดับแนวหน้าของประเทศรายอื่นๆ
  เพื่อรองรับความต้องการ contents ที่จะเพิ่มขึ้นในอนาคต

  ธุรกิจสิ่งพิมพ์:
  จากการเล็งเห็นถึงศักยภาพในการเติบโตของรายได้ค่าโฆษณาของธุรกิจนิตยสารของประเทศกลุ่มบริษัทจึงมีโครงการที่จะเพิ่มจำนวนนิตยสารเพิ่มขึ้นจากที่มีนิตยสารผู้หญิงอยู่ในปัจจุบัน
  3 ฉบับ โดยนิตยสารใหม่แต่ละฉบับจะมีกลุ่มผู้อ่านที่ชัดเจน
  และแตกต่างกันไปโดยจะไม่จำกัดอยู่เพียงแค่นิตยสารสำหรับผู้หญิงเท่านั้น
  ซึ่งอาจจะเป็นการซื้อลิขสิทธิ์ในการผลิตของนิตยสารชั้นนำจากต่างประเทศเพิ่มขึ้น
  หรือลงทุนในนิตยสารที่ประสบความสำเร็จอยู่แล้ว
  รวมทั้งอาจจะเป็นการพัฒนานิตยสารในประเทศขึ้นมาเองโดยการใช้ประโยชน์จาก content
  ทางด้านบันเทิงที่กลุ่มบริษัทมีอยู่แล้วอย่างครบครัน ทั้งนี้ขึ้นอยู่กับความเหมาะสมในแต่ละกรณี